
CAPITOLUL I. Domeniul de aplicare, obiective şi principii generale

Art.1 – Domeniul de aplicare 

1)  Codul de conduită a personalului din cadrul Spitalului Municipal Gheorgheni reglementează normele de conduită profesionala a personalului contractual şi formulează principiile care trebuie respectate în relația cu pacienții, colegii, aparținătorii si colaboratorii, în vederea creşterii încrederii şi prestigiul spitalului. 

2)  Prevederile prezentului cod de conduită etică și profesională, se aplică și personalului care lucrează în spital cu contract individual de muncă, contract de administrare, contract de prestări servicii sau sunt colaboratori, voluntari sau studenți care fac practică în spital.

La elaborarea Codului de conduită etică şi profesională a personalului din spital, s-au avut în vedere:
· Ordinul nr. 600/2018 privind aprobarea Codului controlului intern managerial al entităţilor publice;
· Manual-SCIM  (https://sgg.gov.ro/new/wp-content/uploads/2018/07/Manual-SCIM-site.pdf)
· Hotărârea  nr. 2/2009 privind adoptarea Codului de etică şi deontologie al asistentului medical generalist, al moaşei şi al asistentului medical din România;
· Hotărârea nr. 2/2012 privind adoptarea Statutului şi a Codului de deontologie medicală ale Colegiului Medicilor din România;
· Codul Muncii- Legea 53/2003, republicata; 

· Legea nr. 477/2004 privind Codul de conduita a personalului contractual din autoritățile si entitățile publice; 

· Legea nr. 571/2004 privind protecția personalului din autoritățile publice, instituțiile publice si din alte unități care semnalează încălcări ale legii; 

3)  Codul de conduită etică şi profesională va fi adus la cunoştinţă astfel:
· prin intermediul şefilor de secţie şi compartimente, pentru personalul care lucrează în spital în secții / compartimente în baza unui contract individual de muncă ;
· prin intermediul şefului biroului R.U.N.O.S. (Resurse Umane, Normare, Organizare şi Salarizare), pentru personalul care lucrează în spital în baza unui contract de prestări servicii;
· prin intermediul persoanei desemnate, pentru persoanele care termină cursurile postliceale şi fac practică în spital;
·  prin intermediul şefului biroului R.U.N.O.S. pentru personalul TESA (personal Tehnic, Economic şi Socio-Administrativ) și noul angajat;
· prin afişare pe site-ul instituţiei.
4)  Prezentul Cod de conduită etică şi profesională al personalului din spital este aprobat de către Managerul spitalului .
Art.2 – Obiective 

(1)  Obiectivele prezentului cod de conduită urmăresc să asigure creşterea calităţii serviciului public, o bună administrare în realizarea interesului public, precum şi eliminarea birocraţiei şi a faptelor de corupție din instituție, prin: 

a) reglementarea normelor de conduită profesională necesare realizării unor raporturi sociale şi profesionale corespunzătoare creării şi menținerii la nivel înalt a prestigiului instituției publice şi al personalului contractual; 

b) informarea publicului cu privire la conduita profesională, la care este îndreptățit să se aștepte din partea personalului contractual în exercitarea funcției; 

c) crearea unui climat de încredere si respect reciproc între persoanele care se adresează instituției noastre si personalului contractual din cadrul spitalului, pe de o parte, si între aceste persoane si autoritatea locală, pe de altă parte. 

Art.3 – Principii generale 

Principiile care guvernează conduita profesională a salariaților sunt următoarele: 

1.  Prioritatea interesului public - principiu conform căruia personalul are îndatorirea de a considera interesul public mai presus de interesul personal, în timpul exercitării atribuțiilor funcției. Sănătatea pacientului este scopul suprem al actului medical. Obligația personalului medical, este, de a apăra sănătatea fizică si mintală a pacientului, de a promova un mod de viața sănătos, de a preveni îmbolnăvirile si de a ușura suferințele, respectând dreptul la viața si demnitatea  pacientului, fără discriminări de vârstă, sex, rasă, etnie, religie, naționalitate, condiție socială, ideologie politică sau orice alt motiv. 

2.  Asigurarea egalității de tratament al cetățenilor în fața autorităților şi instituțiilor publice - principiu conform căruia personalul are îndatorirea de a aplica același regim juridic în situații identice sau similar.
3.  Principiile și valorile calității:  principiu conform căruia personalul, are obligația de a respecta principiile și valorile calității prevăzute în Planul strategic al spitalului.
4.  Profesionalismul - principiu conform căruia personalul, are obligația de a îndeplini atribuțiile de serviciu cu responsabilitate, competenţă, eficienţă, corectitudine şi conștiinciozitate.
4. Imparțialitatea şi nediscriminarea - principiu conform căruia salariații  în exercitarea atribuției funcției, sunt obligați să aibă o atitudine obiectivă, neutră faţă de orice interes politic, economic, religios sau de altă natură. 
5. Integritatea morală - principiu conform căruia salariaților spitalului, le este interzis să solicite sau să accepte, direct ori indirect, pentru el sau pentru altul, vreun avantaj ori beneficiu moral sau material.
6. Libertatea gândirii şi a exprimării - principiu conform căruia personalul poate să-şi exprime şi să-şi fundamenteze opiniile, cu respectarea ordinii de drept şi a bunelor moravuri.
7.Cinstea şi corectitudinea - principiu conform căruia, în exercitarea funcției şi în îndeplinirea atribuțiilor de serviciu, personalul contractual, trebuie sa fie de bunăcredința şi să acționeze pentru îndeplinirea conformă a sarcinilor / atribuțiilor de serviciu. 

8.Deschiderea şi transparenţa - principiu conform căruia, activităţile desfăşurate de angajaţii contractuali în exercitarea atribuţiilor/ funcţiilor lor, sunt publice şi pot fi supuse monitorizării cetăţenilor. 
Art.4 – Termeni 
În interesul prezentului cod, expresiile şi termenii de mai jos au următoarele semnificații: 

a.  personal contractual ori angajat contractual - persoana numită într-o funcţie, în autorităţile şi instituţiile publice în condiţiile Legii nr. 53/2003, cu modificările ulterioare;

b.  funcţie - ansamblul atribuţiilor şi responsabilităţilor stabilite de instituţia publică, în temeiul legii, în fişa postului;

c.  interes public - acel interes care implică garantarea şi respectarea de către instituţiile şi autorităţile publice a drepturilor, libertăţilor şi intereselor legitime ale cetăţenilor, recunoscute de Constituţie, legislaţia internă şi tratatele internaţionale la care România este parte, precum şi îndeplinirea atribuţiilor de serviciu, cu respectarea principiilor eficienţei, eficacităţii şi economicităţii cheltuirii resurselor;

d.  interes personal - orice avantaj material sau de altă natură, urmărit ori obţinut, în mod direct sau indirect, pentru sine ori pentru alţii, de către personalul contractual prin folosirea reputaţiei, influenţei, facilităţilor, relaţiilor, informaţiilor la care are acces, ca urmare a exercitării atribuţiilor funcţiei:

e.  conflict de interese - acea situaţie sau împrejurare, în care interesul personal, direct ori indirect, al angajatului contractual contravine interesului public, astfel încât afectează sau ar putea afecta independenţa şi imparţialitatea sa în luarea deciziilor ori îndeplinirea la timp şi cu obiectivitate a îndatoririlor care îi revin în exercitarea funcţiei deţinute;

f.  informaţie de interes public - orice informaţie care priveşte activităţile sau care rezultă din activităţile unei autorităţi publice ori instituţii publice, indiferent de suportul ei;

g.  informaţie cu privire la date personale - orice informaţie privind o persoană identificată sau identificabilă.
h.  personal cu contract de administrare: persoane de conducere conform legii 95/2006.

i.  personal cu contract de prestări servicii ( medicale, farmaceutice, alte domenii ): personal de specialitate cu care spitalul a încheiat contract de prestări servicii în condițiile legii.

j.  personal: totalitatea persoanelor din cadrul spitalului, care prin munca lor,  asigură buna funcționare a spitalului. În această categorie intră: personalul contractual cu contract individual de muncă, personalul care lucrează în spital pe baza unui contract de administrare, personalul care lucrează în spital pe baza unui contract de prestări servicii ,colaboratori, voluntari sau studenți care fac practică în spital.
k.  etica - un set de reguli, principii sau moduri de gândire, care încearcă să ghideze activitatea unui anumit grup. Etica în sectorul public acoperă patru mari domenii: 
· stabilirea rolului şi a valorilor serviciului public, precum şi a răspunderii şi nivelului de autoritate şi responsabilitate; 
· măsuri de prevenire a conflictelor de interese şi modalităţi de rezolvare a acestora; 
· stabilirea regulilor (standarde) de conduită a funcţionarilor publici; 
· stabilirea regulilor care se referă la neregularităţi grave şi fraudă.
CAPITOLUL II. Norme generale de conduită profesională a personalului contractual 

Art.5 – Asigurarea unui serviciu public de calitate 
(1)  Personalul are obligația, de a asigura un serviciu public de calitate în beneficiul cetățenilor, prin participarea activă la luarea deciziilor şi la transpunerea lor în practică, în scopul realizării competenței instituției, în limitele atribuțiilor stabilite prin fişa postului. 

(2)  În exercitarea funcției, personalul are obligația, de a avea un comportament profesionist, precum şi de a asigura, în condițiile legii, transparenţa administrativă, pentru a câștiga şi a menține încrederea publicului în integritatea, imparțialitatea si eficacitatea instituțiilor publice. 

(3)  Dacă personalul medical consideră că nu are suficiente cunoștințe sau experiența, pentru a asigura o asistentă medicală corespunzătoare, va solicita un consult cu alți specialiști, sau va îndrepta bolnavul la altă unitate. În cazul în care nu există dotare corespunzătoare pentru a asigura o tratare adecvată, pacientul va fi reorientat către altă unitate sanitară.
(4)  Personalul medical poate folosi numai titlul la care are dreptul, conform pregătirii sale profesionale. 

(5)  Din momentul în care a răspuns unei solicitări, personalul medical este automat angajat moral să asigure bolnavului îngrijiri calificate, inclusiv prin îndreptarea pacientului la o unitate medicală sau la un specialist cu competenţe superioare. 

(6)  Încrederea pacientului, constituie reflectarea poziției morale, privind, relația sa cu medicul şi este susținută de calităţile morale înalte, de abilităţile profesionale ale personalului medical, manifestându-se prin convingerea pacientului de a respecta recomandările şi prescripțiile medicale. Încrederea pacientului, prezintă un indiciu al calităţii serviciului medical şi este influențată direct de autoritatea profesională. 
(7)  Fiecare membru al comunităţii medicale, are obligația morală, de a susține autoritatea profesională prin respectarea unor categorii etice comune generale, precum cinstea, demnitatea, disciplina, bunăvoința, politețea, respectul dezinteresat faţă de oameni. 
(8)  Profesia medicală, este incompatibilă cu duritatea , apatia, ignoranţa, indiferenţa, aroganţa, nerăbdarea, care afectează şi discreditează atât autoritatea unui membru în parte, cât şi a colectivului profesional, al medicinii în ansamblu. 
Art.6 – Respectarea Constituţiei şi a legilor 
(1)  Personalul are obligația ca, prin actele şi faptele lor, să respecte Constituția, legile ţării şi să acționeze pentru punerea în aplicare a dispozițiilor legale, în conformitate cu atribuțiile care le revin, cu respectarea eticii profesionale. 
(2)  Personalul trebuie să se conformeze dispozițiilor legale privind restrângerea exercițiului unor drepturi, datorată naturii funcțiilor deținute. 
(3)  Personalul medical are obligația morală, să aducă la cunoștința organelor competente, orice situație care ar putea prezenta pericol pentru sănătatea publică. 
Art.7 – Loialitatea faţă de Spitalul Municipal Gheorgheni 
(1)  Personalul are obligația de a apăra cu loialitate, prestigiul instituției sanitare în care îşi desfăşoară activitatea, precum şi de a se abține de la orice act ori fapt care poate produce prejudicii imaginii sau intereselor legale ale acesteia. 
(2)  Personalului le este interzis: 
· Să exprime în public aprecieri neconforme, false cu realitatea în legătură cu activitatea instituției, cu politicile și strategiile acesteia ori cu proiectele de acte cu caracter normativ sau individual; 
· Să facă aprecieri în legătura cu litigiile aflate în curs de soluționare și în care instituția are calitatea de parte, dacă nu sunt abilitați în acest sens; 
· Să dezinformeze angajații,conducerea psotalului în legătura cu activitatea depusă conform atribuțiilor;
·  Să dezvăluie informații, care nu au caracter public, în alte condiții decât cele prevăzute de lege; 
· Să dezvăluie informațiile la care au acces în exercitarea funcției, dacă această dezvăluire este de natură să atragă avantaje necuvenite ori să prejudicieze imaginea sau drepturile instituției ori ale unor salariați, precum şi ale persoanelor fizice sau juridice. 
· Să acorde asistență şi consultanță persoanelor fizice sau juridice, în vederea promovării de acțiuni juridice ori de altă natură împotriva instituției publice în care își desfașoară activitatea. 
(3) Prevederile prezentului cod de conduită, nu pot fi interpretate ca o derogare de la obligația legală a personalului contractual, de a furniza informații de interes public celor interesați, în condițiile legii. 
Art.8 – Libertatea opiniilor 
(1)  În îndeplinirea atribuțiilor de serviciu, angajații contractuali, au obligația de a respecta demnitatea funcției deținute, corelând libertatea dialogului cu promovarea intereselor spitalului . 
(2)  În activitatea lor, personalul, are obligația de a respecta libertatea opiniilor şi de a nu se lăsa influențați de considerente personale. 
(3)  În exprimarea opiniilor, personalul trebuie sa aibă o atitudine conciliantă şi să evite generarea conflictelor datorate schimbului de păreri.
 Art. 9 – Activitatea publică 
(1)  Relațiile cu mass-media, se asigură de către persoanele desemnate în acest sens de conducătorul instituției, în condițiile legii. 
(2)  Personalul desemnat să participe la activităţi sau dezbateri publice, în calitate oficială, trebuie să respecte limitele mandatului de reprezentare încredințat de conducătorul instituției. 
(3)  În cazul în care nu sunt desemnați în acest sens, personalul poate participa la activități sau dezbateri publice , având obligația de a face cunoscut faptul că, opinia exprimată, nu reprezintă punctul de vedere oficial al instituției în cadrul căreia îşi desfăşoară activitatea. 
Art.10 – Activitatea politică 
(1)  În exercitarea funcției deținute, personalului îi este interzis: 
· Să participe la colectarea de fonduri pentru activitatea partidelor politice; 
· Să furnizeze sprijin logistic (resurse de orice natură) candidaților la funcții de demnitate publică; 
· Să colaboreze, atât în cadrul relațiilor de serviciu, cât și în afara acestora, cu persoanele fizice sau juridice care fac donații ori sponsorizări partidelor politice; 
·  Să afișeze în cadrul instituției, însemne sau obiecte inscripționate cu sigla sau denumirea partidelor politice ori a candidaților acestora; 
Art.11 – Folosirea imaginii proprii 
 În considerarea funcției pe care o deține, personalul are obligația de a nu permite utilizarea numelui său, sau a imaginii proprii în acțiuni publicitare pentru promovarea unei activități comerciale, precum şi în scopuri electorale.
Art.12 – Cadrul relațiilor în exercitarea atribuțiilor funcţiei 
(1)  In relațiile cu personalul din cadrul instituției precum şi cu persoanele fizice (pacienţi, aparţinători) sau juridice, personalul este obligat sa aibă un comportament bazat pe respect, bună-credință, corectitudine si amabilitate.
(2)  Personalul are obligația de a nu prejudicia onoarea, reputația şi demnitatea persoanelor din cadrul instituției, precum şi ale persoanelor (pacienţi, aparţinători) cu care intră în legătură, în exercitarea funcției, prin: 
· întrebuințarea unor expresii jignitoare; 
· dezvăluirea aspectelor vieții private; 
· transmiterea unor informații false,nereale;
· formularea unor sesizări sau plângeri calomnioase. 
(3)  Personalul, trebuie să adopte o atitudine imparțială şi justificată pentru rezolvarea clară şi eficientă a problemelor de sănătate ale pacienţilor. Personalul medical ,are obligația să respecte principiul egalității cetățenilor în faţa legii şi a autorităţii publice, prin: 
· Promovarea unor soluții coerente, conform principiului tratamentului nediferențiat, raportate la aceeași categorie de situații de fapt.
· Eliminarea oricărei forme de discriminare bazate pe aspect privind naționalitatea, convingerile religioase si politice, starea materială, sănătatea, vârsta, sexul sau alte aspecte. 
·  Personalul medical îşi va trata colegii așa cum îşi dorește el însuși să fie tratat. Blamarea şi defăimarea colegilor din corpul medical, în prezența bolnavilor, a personalului sanitar, precum şi orice expresie sau act capabil să compromită încrederea în medicul curant si autoritatea acestuia, constituie o încălcare a regulilor etice. 
· Personalul medical va cere părerea unui coleg sau va recomanda pacientului consultarea altor colegi, când consideră că propriile abilitați si cunoștințe sunt insuficiente. 
·  În cazul în care pacientul este consultat de un grup de specialiști, aceștia se vor retrage pentru a discuta cazul. După ce specialiștii vor ajunge la un consens, medicul curant va comunica bolnavului rezultatul consultului. 
· În cadrul consultului medical comun, se va păstra atmosfera de stimă si respect reciproc şi se va exclude orice manifestare de superioritate  faţă de medicul curant. Cazul respectiv şi observațiile 
critice, nu se vor discuta în prezența bolnavului, sau a altor persoane străine, chiar dacă este vorba de personal medical ce se află în subordine. 
· Medicul care a fost invitat pentru consult, nu va examina ulterior pacientul din proprie inițiativă şi fără aprobarea medicului curant, cu excepția cazurilor de urgență. 
· Dacă în urma consultului de către un grup de specialiști, avizul acestora diferă fundamental de cel al medicului curant, pacientul trebuie informat despre acest fapt. 
Art. 13 – Conduita în cadrul relaţiilor internaţionale 
(1)  Persoana care reprezintă instituția în cadrul unor organizații internaționale, instituții de învățământ, conferințe, seminarii şi alte activități cu caracter internațional, are obligația să promoveze o imagine favorabilă țării și instituției publice pe care o reprezintă. 
(2)  În relațiile cu reprezentanții altor state , angajații contractuali, au obligația de a nu exprima opinii personale privind aspecte naționale sau dispute internaționale. 
(3)  În deplasările în afara țării, personalul este obligat să aibă o conduită corespunzătoare regulilor de protocol şi să respecte legile şi obiceiurile țării gazdă. 
Art.14 – Informarea pacientului
(1)  La internare sau pe parcursul furnizării serviciilor de sănătate, după caz, medicul curant/ asistentul, are obligaţia să aducă la cunoştinţa pacientului, faptul, că are dreptul ,de a cere să nu fie informat în cazul în care informaţiile medicale prezentate i-ar cauza suferinţă, precum şi dreptul ,de a alege o altă persoană care să fie informată în locul său.
(2)  Acordul pacientului privind desemnarea rudelor sau prietenilor care pot fi informaţi despre evoluţia investigaţiilor, diagnostic şi tratament ,se exprimă în scris, prin completarea formularului prevăzut în norme.
(3)  Personalul medical trebuie sa ofere pacientului, la cererea acestuia, informații depline despre starea sănătății sale, a intervenţiilor medicale propuse, a riscurilor potenţiale ale fiecărei proceduri, a alternativelor existente la procedurile propuse, inclusiv asupra neefectuării tratamentului şi nerespectării recomandărilor medicale, precum şi cu privire la date despre diagnostic şi prognostic.
(4)  Informaţiile trebuie să conţină: diagnosticul, natura şi scopul tratamentului, riscurile şi consecinţele tratamentului propus, alternativele viabile de tratament, riscurile şi consecinţele lor, prognosticul bolii fără aplicarea tratamentului.

(5) Informaţiile se aduc la cunoştinţă pacientului într-un limbaj respectuos, clar, cu minimalizarea terminologiei de specialitate. 
(6)  În cazul în care pacientul nu cunoaşte limba română, informaţiile i se aduc la cunoştinţă în limba maternă ori în limba pe care o cunoaşte sau, după caz, se va căuta o altă formă de comunicare. Maniera de prezentare a informației necesită o tentă de optimism, trebuie să inspire speranță si încredere, fără a omite importanța factorului psihic. Diagnosticul grav, va fi adus la cunoștința pacientului cu prudență şi tact, ținându-se cont de starea psihică a acestuia. 
(7)  Cu cât actul medical preconizat este mai complex și mai riscant, cu atât informarea pacientului cu privire la riscurile și alternativele posibile, trebuie să fie mai amplă.
(8)  Pacientul are dreptul de a decide dacă mai doreşte să fie informat în cazul în care informaţiile prezentate de către medic i-ar cauza suferinţă. Pacientul are dreptul de a cere în mod expres, să nu fie informat şi de a alege o altă persoană care să fie informată în locul său.
(9)  Personalul medical trebuie să respecte dreptul de decizie al pacientului, fără a-i impune convingerile personale și fără a exercita presiuni psihice asupra acestuia. 
(10)  Diagnosticul va fi comunicat familiei, doar cu consimțământul pacientului. 
Art.15 – Consimţământul / acordul informat al pacientului 
(1)  Pacientul are dreptul să refuze sau să oprească o intervenţie medicală asumându-şi, în scris, răspunderea pentru decizia sa. 
(2)  Acordul scris al pacientului, (art. 660 din Legea nr. 95/2006), trebuie să conţină în mod obligatoriu cel puţin următoarele elemente:

· numele, prenumele şi domiciliul sau, după caz, reşedinţa pacientului;

· actul medical la care urmează a fi supus;

· descrierea, pe scurt, a informaţiilor ce i-au fost furnizate de către medic, asistentul medical/moaşă;

· acordul exprimat fără echivoc pentru efectuarea actului medical;

· semnătura şi data exprimării acordului.

(3)  Acordul scris constituie anexă la documentaţia de evidenţă primară. Acordul pacientului informat se exprimă în scris, prin completarea formularului prevăzut în norme metodologice.

(4)  În cazul pacientului minor, acordul scris se va obţine de la părinte ori de la reprezentantul legal sau, în lipsa acestora, de la ruda cea mai apropiată. 

(5)  Prin ruda cea mai apropiată, în sensul prezentului alineat, se înţelege rudele majore care însoţesc pacientul minor, până la al patrulea grad inclusiv.

(6)  În cazul pacientului major lipsit de discernământ (conform deciziei comisiei de expertiză medico-legală psihiatrică), acordul scris se va obţine de la reprezentantul legal desemnat.

(7)  În cazul pacientului major cu care medicul,asistentul medical/moaşa nu poate comunica în mod eficient, din pricina condiţiei medicale a pacientului la momentul la care este necesară exprimarea consimţământului, acordul scris se poate obţine de la soţul/soţia sau ruda majoră cea mai apropiată a pacientului. 

(8)  Prin ruda cea mai apropiată se înţelege, în ordine, părintele, descendentul, rudele în linie colaterală până la al patrulea grad inclusiv.

(9)  Pacientului care nu poate semna din pricina unei infirmităţi, i se va solicita exprimarea verbală a consimţământului pentru actul medical, asistentul medical/moaşa urmând să facă o menţiune în acest sens pe formularul de consimţământ informat. 

(10)  Pacientului care nu ştie carte sau nu vede, i se va citi cu voce tare textul acordului, va fi întrebat dacă acesta reprezintă voinţa sa, medicul/asistentul medical urmând să facă o menţiune în acest sens pe formularul de consimţământ informat.
(11)  Vârsta legală pentru exprimarea consimţământului informat este de 18 ani. Minorii îşi pot exprima consimţământul în absenţa părinţilor sau reprezentantului legal, în următoarele cazuri:
· situaţii de urgenţă, când părinţii sau reprezentantul legal nu pot fi contactaţi, iar minorul are discernământul necesar pentru a înţelege situaţia medicală în care se află;
· situaţii medicale legate de diagnosticul şi/sau tratamentul problemelor sexuale şi reproductive, la solicitarea expresă a minorului în vârstă de peste 16 ani.
(12)  În cazurile în care pacientul este lipsit de discernământ, iar medicul, asistentul medical/moaşa nu pot contacta reprezentantul legal, soţul/soţia sau ruda majoră cea mai apropiată, datorită situaţiei de urgenţă, şi nu se poate solicita nici autorizarea autorităţii tutelare, deoarece intervalul de timp până la exprimarea acordului ar pune în pericol, în mod ireversibil, sănătatea şi viaţa pacientului, persoana care a acordat îngrijirea va întocmi un raport scris ce va fi păstrat la foaia de observaţie a pacientului, prin completarea formularului ” Raport privind asistenţa medicală acordată în situaţii de urgenţă„ prevăzut în norme metodologice. (ordin nr. 1411/ 2016)
(13)  Raportul va cuprinde descrierea împrejurării în care a fost acordată îngrijirea medicală, cu precizarea elementelor ce atestă situaţia de urgenţă, precum şi a datelor din care să rezulte lipsa de discernământ a pacientului.

(14)  Raportul deasemenea va cuprinde numele şi prenumele persoanei care a acordat asistenţa medicală, data şi ora la care a fost întocmit, actul medical efectuat în cauză, semnătura persoanei care a efectuat actul medical.

(15)  În situaţia în care actul medical a fost efectuat cu participarea mai multor persoane, se vor preciza în raport numele tuturor persoanelor care au efectuat actul în cauză şi tipul de manevre medicale efectuate şi raportul va fi semnat de toate aceste persoane.

(16)  Când pacientul nu îşi poate exprima voinţa, dar este necesară o intervenţie medicală de urgenţă, personalul medical are dreptul să deducă acordul pacientului dintr-o exprimare anterioară a voinţei acestuia.

(17)  În situatia în care, pentru efectuarea unei intervenţii medicale, se solicită consimţământul reprezentantului legal al pacientului, acesta trebuie să fie implicat în adoptarea deciziei, în limitele capacităţii sale de înţelegere.

(18)  În situaţia în care furnizorii de servicii medicale consideră că intervenţia este în interesul pacientului, iar reprezentantul legal refuză să îşi dea consimţământul, unităţile au obligaţia efectuarii în cel mai scurt timp posibil,  demersurile pentru constituirea comisiei de arbitraj de specialitate, în conformitate cu dispozitiile legale în vigoare.
(19)  Comisia de arbitraj este constituită din 3 medici pentru pacienţii internaţi în spitale şi din 2 medici pentru pacienţii din ambulator.
(20)  In cazul când motivul incertitudinilor depășește competența profesională și are aspect social, juridic sau alt aspect non-medical, se recomandă consultarea comitetului de etică existent, care se va pronunța în acest sens prin emiterea recomandărilor respective. 
(21)  Consimţământul pacientului este obligatoriu pentru recoltarea, păstrarea, folosirea tuturor produselor biologice prelevate din corpul său, în vederea stabilirii diagnosticului sau a tratamentului cu care acesta este de acord. 
(22)  Consimţământul pacientului este obligatoriu în cazul participării sale în învăţământul medical clinic şi la cercetarea ştiinţifică. Nu pot fi folosite pentru cercetare ştiinţifică, persoanele, care nu sunt capabile să îşi exprime voinţa, cu excepţia obţinerii consimţământului de la reprezentantul legal şi dacă cercetarea este făcută şi în interesul pacientului. 
(23)  Pacientul nu poate fi fotografiat sau filmat într-o unitate medicală fără consimţământul său, cu excepţia cazurilor în care imaginile sunt necesare diagnosticului sau tratamentului şi evitării suspectării unei culpe medicale.
Art. 16 – Confidenţialitatea şi secretul profesional 
(1)  Toate informaţiile privind starea pacientului, rezultatele investigaţiilor, diagnosticul, prognosticul, tratamentul, datele personale sunt confidenţiale chiar şi după decesul acestuia. 

(2)  Confidențialitatea, este dreptul pacientului de a nu divulga informații referitoare la starea sănătății sale fizice și psihice, aspectele intime ale vieții personale. 

(3)  Informaţiile cu caracter confidential, pot fi furnizate numai în cazul în care pacientul îşi dă consimţământul explicit sau dacă legea o cere în mod expres. 

(4)  În cazul în care informaţiile sunt necesare altor furnizori de servicii medicale acreditaţi, implicaţi în tratamentul pacientului, acordarea consimţământului nu mai este obligatorie. 

(5)  Orice amestec în viaţa privată, familială a pacientului este interzis, cu excepţia cazurilor în care această imixtiune influenţează pozitiv diagnosticul, tratamentul ori îngrijirile acordate şi numai cu consimţământul pacientului. 

(6)  Sunt considerate excepţii, cazurile în care pacientul reprezintă pericol pentru sine sau pentru sănătatea publică. 

(7)  Pacientul are acces la datele medicale personale. 

(8)  Secretul professional, este obligația personalului medical, de a nu divulga unor terțe persoane informația cunoscută în cadrul activității sale profesionale fără acordul pacientului, cu excepția situațiilor expres prevăzută de lege.

 Art.17 – Interdicţia privind acceptarea cadourilor, serviciilor şi avantajelor
(1)  Personalul nu trebuie să solicite ori să accepte cadouri, servicii, favoruri, invitații sau orice alt avantaj, care le sunt destinate personal, familiei, părinților, prietenilor ori persoanelor cu care au avut relații de afaceri sau de natură politică, care le pot influenta imparțialitatea în exercitarea funcțiilor deținute ori pot constitui o recompensă în raport cu aceste funcții. 
Art. 18 – Participarea la procesul de luare a deciziilor 
(1)  În procesul de luare a deciziilor, angajații contractuali, au obligația să acționeze conform prevederilor legale și să își exercite capacitatea de apreciere în mod fundamental şi imparțial. 
(2)  Personalul are obligația, de a nu promite luarea unei decizii de către instituția publică, de către alți angajați, precum şi îndeplinirea atribuțiilor în mod privilegiat. 
Art. 19 – Obiectivitate în evaluare 
(1)  În exercitarea atribuțiilor specifice funcțiilor de conducere, angajații contractuali au obligația, să asigure egalitatea de șanse şi tratament cu privire la dezvoltarea carierei pentru personalul din subordine. 
(2)  Personalul de conducere are obligația, să examineze și să aplice cu obiectivitate, criteriile de evaluare a competenței profesionale pentru personalul din subordine, atunci când propune ori aprobă avansuri, promovări, transferuri, numiri sau eliberări din funcții ori acordarea de stimulente materiale sau morale, excluzând orice formă de favoritism ori discriminare. 
(3)  Personalul de conducere are obligația ,de a nu favoriza sau defavoriza accesul ori promovarea în funcțiile contractuale pe criterii discriminatorii, de rudenie, afinitate sau alte criterii neconforme cu principiile prevăzute în prezentul cod.
Art.20 – Folosirea abuzivă a atribuţiilor funcţiei deţinute 
(1)  Personalul are obligația de a nu folosi atribuțiile funcției deținute în alte scopuri decât cele prevăzute de lege. 
(2)  Prin activitatea de luare a deciziilor, de consiliere, de evaluare sau de participare la anchete ori acțiuni de control, personalul nu poate urmări obținerea de foloase sau avantaje în interes personal ori producerea de prejudicii materiale sau morale altor persoane. 
(3)  Personalul are obligația, de a nu interveni sau influența vreo anchetă de orice natură, din cadrul instituției sau din afara acesteia, în considerarea funcției pe care o deține.

(4)  Personalul are obligația, de a nu impune altor angajați contractuali să se înscrie în organizații sau asociații, indiferent de natura acestora, ori de a nu le sugera acest lucru, promițându-le acordarea unor avantaje materiale sau profesionale. 
Art. 21 – Utilizarea resurselor publice
(1)  Personalul este obligat să asigure ocrotirea proprietății publice și private a statului și a instituției publice, să evite producerea oricărui prejudiciu, acționând în orice situație ca un bun proprietar. 
(2)  Personalul are obligația să folosească timpul de lucru, precum şi bunurile aparținând instituției numai pentru desfășurarea activităților aferente funcției deținute. 
(3)  Personalul trebuie să propună și să asigure, potrivit atribuțiilor care îi revin, folosirea utilă și eficientă a banilor publici, în conformitate cu prevederile legale. 
(4)  Personalul care desfașoară activități publicistice în interes personal sau activităţi didactice, îi este interzis să folosească timpul de lucru ori logistica instituției publice, pentru realizarea acestora. 
Art. 22 – Limitarea participării la achiziţii, concesionări sau închirieri 
(1)  Orice angajat contractual poate achiziționa un bun aflat în proprietatea privată a statului sau a unităților administrativ-teritoriale, supus vânzării în condițiile legii, cu excepția următoarelor cazuri: 
· când a luat cunoștință, în cursul sau ca urmare a îndeplinirii atribuțiilor de serviciu, despre valoarea ori calitatea bunurilor care urmează sa fie vândute;
· când a participat, în exercitarea atribuțiilor de serviciu, la organizarea vânzării bunului respectiv; 
· când poate influenta operațiunile de vânzare sau când a obținut informații la care persoanele interesate de cumpărarea bunului nu au avut acces. 
(2)  Dispozițiile alin. (1) se aplica în mod corespunzător și în cazul concesionării sau închirierii unui bun aflat în proprietatea publică ori privată a statului sau a unităților administrativ-teritoriale. 
(3)  Personalului le este interzis furnizarea informațiilor referitoare la bunurile proprietate publică sau privată a statului ori a unităților administrativ teritoriale, supuse operațiunilor de vânzare, concesionare, sau închiriere, în alte condiții decât cele prevăzute de lege. 
(4)  Prevederile alin.1-3 se aplică în mod corespunzător şi în cazul realizării tranzacțiilor prin interpus sau în situația conflictului de interese. 
CAPITOLUL III. Reglementări specifice personalului care desfăşoară activitatea de control financiar preventiv
Art. 23 – Principiile care stau la baza activității de control financiar preventiv
(1)  Exercitarea atribuţiilor de control financiar preventiv de către persoanele desemnate, se realizează pe baza următoarelor principii: 
a) Competenţă profesională. Persoana desemnată să exercite controlul financiar preventiv propriu, trebuie să cunoască şi să aplice cu consecvenţă şi fermitate prevederile legale în domeniu, asigurând legalitatea şi regularitatea proiectelor de operaţiuni ce fac obiectul vizei, precum şi încadrarea acestora în limitele creditelor bugetare sau ale creditelor de angajament. În acest scop, aceasta are obligaţia să cunoască în permanenţă toate reglementările legale specifice domeniului în care îşi exercită atribuţiile de acordare a vizei de control financiar preventiv propriu. 
b) Independenţă decizională în condiţiile separării atribuţiilor. Persoana desemnată să exercite controlul financiar preventiv propriu, este independentă în luarea deciziilor şi acesteia nu i se poate impune în nici un fel acordarea sau refuzul vizei de control financiar preventiv propriu. Pentru actele sale, întreprinse cu bună-credinţă, în exerciţiul atribuţiilor sale şi în limita acestora, cu respectarea prevederilor legale, persoana respectivă nu poate fi sancţionată sau schimbată din această activitate. Conducerea spitalului este obligată să ia măsurile necesare pentru separarea atribuţiilor de aprobare, efectuare şi control al operaţiunilor, astfel încât acestea să fie încredinţate unor persoane diferite. 
c) Obiectivitate. În exercitarea activităţii de control financiar preventiv propriu şi, mai ales, în luarea deciziei de a acorda sau respinge viza, persoana desemnată trebuie să verifice sistematic şi temeinic proiectele de operaţiuni, să nu cedeze unor prejudecăţi, presiuni sau influențe ce i-ar putea afecta aprecierea corectă a acestora, să dea dovadă de imparțialitate, să aibă o atitudine neutră, lipsită de subiectivism. 
d) Conduită morală. Persoana desemnată cu exercitarea activității de control financiar preventiv propriu trebuie să aibă o conduită corectă, să dea dovadă de comportare profesională ireproşabilă, la nivelul celor mai înalte standarde. Aceasta trebuie să aibă o comportare demnă în societate, să-şi desfăşoare activitatea astfel încât să aibă o bună reputație. 
e) Confidențialitate. Persoana desemnată să exercite activitatea de control financiar preventiv propriu, este obligată să păstreze secretul de stat, secretul de serviciu, după caz, în legătură cu conținutul proiectelor de operațiuni ce fac obiectul vizei, să nu divulge în nici un fel informațiile unei terțe persoane, cu excepția cazurilor în care este autorizată în mod expres de către cei în drept sau în situația în care, furnizarea informației reprezintă o obligație legală sau profesională. 
f) Incompatibilitate.
(1) Nu pot fi desemnate să exercite activitate de control financiar preventiv propriu, persoanele aflate în curs de urmărire penală, de judecată sau care au fost condamnate pentru fapte privitoare la abuz în serviciu, fals, uz de fals, înşelăciune, dare sau luare de mită şi alte infracțiuni prin care au produs daune patrimoniului persoanelor fizice sau juridice. 
(2)  Dacă în cazul urmăririi penale, al judecății sau după condamnare a intervenit amnistia, persoana în cauză nu poate să fie desemnată pentru exercitarea activității de control financiar preventiv propriu timp de doi ani de la data aplicării amnistiei. Persoana căreia i s-a suspendat condiționat executarea pedepsei, nu poate să exercite această activitate în cursul termenului de încercare şi pe parcursul a doi ani de la expirarea acestui termen. 
CAPITOLUL IV. Coordonarea, monitorizarea şi controlul aplicării normelor de conduită profesională pentru personal
Art.24 – Sesizarea 
(1)  Conducerea Spitalului Municipal Gheorgheni, Direcția de Sănătate Publica Harghita, Ministerul Sănătăţii, Consiliul Local al Municipiului Gheorgheni,Primăria Municipiului Gheorgheni, pot fi sesizate de orice persoane cu privire la: 
· Încălcarea prevederilor prezentului cod de conduita de către personalul spitalului; 
· Constrângerea sau amenințarea exercitată asupra angajatului contractual, pentru a-l determina să încalce dispozițiile legale în vigoare ori să le aplice necorespunzător. 
(2)  Sesizarea prevăzuta la alin.(1) nu exclude sesizarea organului disciplinar competent, potrivit legii. 
(3)  Personalul nu poat fi sancționat sau prejudiciat în nici un fel, pentru sesizarea cu buna-credință a organelor disciplinare competente, în condițiile legii. 
(4)  Conducerea Spitalului Municipal Gheorgheni, Direcția de Sănătate Publica Harghita, Ministerul Sănătății, Consiliul Local al Municipiului Gheorgheni  și Primăria Municipiului Gheorgheni, în 
funcție de situație, vor verifica actele şi faptele pentru care au fost sesizate, cu respectarea confidențialității privind identitatea persoanei care a făcut sesizarea. 
Art. 25 – Soluționarea sesizării 
(1)  Rezultatele activității de centralizare a sesizărilor sau petițiilor, se consemnează într-un raport de bază căruia Conducerea Spitalului Municipal Gheorgheni, Direcția de Sănătate Publica Harghita, Ministerul Sănătății,Consiliul Local al Municipiului Gheorgheni și Primăria Municipiului Gheorgheni, în funcție de situație, vor formula recomandări cu privire la modul de corectare a deficienţelor constatate. 
(2)  Recomandările conducerii Spitalului Municipal Gheorgheni, ale Direcției de Sănătate Publica Harghita, Ministerului Sănătății, Consiliului Local al Municipiul Gheorgheni si Primăriei Municipiului Gheorgheni, în funcție de situație, vor fi comunicate: 
· angajatului contractual sau persoanei care a formulat sesizarea 
· angajatului contractual care face obiectul sesizării 
· celelalte persoane definite la art. 4 lit.i care au formulat sesizarea sau care fac obiectul sesizării.
CAPITOLUL V. Dispoziții finale 
Art. 26 – Răspunderea 
(1)  Prezentul cod este aprobat de Managerul  spitalului, și nu exclude şi nici nu substituie documentele care stabilesc atribuțiile si responsabilitatea, drepturile si obligațiile personalului contractual. 
(2)  Încălcarea dispozițiilor prezentului cod de conduit, atrage răspunderea disciplinară a personalului, în condițiile legii. 
(3)  Organele cu atribuții disciplinare, au competența de a cerceta încălcarea prevederilor prezentului cod de conduită şi de a propune aplicarea sancțiunilor disciplinare în condițiile contractului colectiv de muncă aplicabilă la nivel de ramură a regulamentului intern  . ( Legea 53/2003, republicată) .
(4)  În cazul în care faptele săvârșite întrunesc elementele constitutive ale unor infracțiuni, vor fi sesizate organelor de urmărire penală competente, în condițiile legii. 
(5)  Personalul răspunde patrimonial, potrivit legii, în cazurile în care, prin faptele săvârșite cu încălcarea normelor de conduită profesională, aduce prejudicii persoanelor fizice sau juridice. 
Art. 27 – Asigurarea publicității 
Pentru informarea personalului și a cetățenilor, se va asigura afișarea codului de conduită  pe site-ul spitalului, se va întocmi o listă de difuzare, care va fi completată cu numele fiecărui angajat al spitalului, data la care a luat la cunoștință prevederile prezentului Cod și fiecare angajat va semna pentru luare la cunoștință. 
Art.28 – Intrare în vigoare

Prezentul cod intră în vigoare la data comunicării către personalul spitalului.

 Art.29 – Enumerarea normelor de conduită și de integritate a personalului nu este limitativă, ci se completează de drept cu cele cuprinse în prevederile legale în vigoare. 

Întocmit,


Biroul management al calității


cons.jur. Gáll Gyula

